9.2.07  2. postoperative Tag    I de Nacht han i eigentli guet durepfused, usser am 2 am Morge han i müesse erbreche, isch mer halt nonig so wohl gsii. Mer het mer dänn es neus Body müesse alegge. De ganz morge bin ich immer no en Fuule gsi. Han die ganz Ziit nume gschlafe. Das hät einersiits da demit ztue, dass ich immer no e höchi Dosis Schmerzmittel übercho han und anderersiits sind mini Hämoglobinwert nüm so guet gsii. Beides zäme macht de halt mega müed. Am Mittag isch d'Frau Doktor  cho und hät mer mini Drainage usezoge. Das han i überhaupt nöd lässig gfunde und han recht müesse schimpfe. Aber Schmerzmittel macht's möglich. Sie händ mer dänn d'Dosis fürs Schmerzmittel afange reduziere, das isch sicher es guets Zeiche. Nöd eso läss han i au gfunde, dass mini Hämoglobinwert wiiter abgsunke sind. De Stationsarzt hät dänn entschiede, dass ich e Bluettransfusion vo 180 ml bruuche. Am Namitag händs demit agfange, ganz vorsichtig. Nach öppe 4 Stund isch dänn die Transfusion fertig gsii. Je  länger die Transfusion gange isch, desto wächer bin i worde und desto verspillter, scho fasch de alt, usser dass alles nach wie vor fest zuegschwulle gsi isch. Gäge de Abig han ich dänn sogar mini Auge en Spalt chönne uftue; es gseht däna uus, dass d'Schwellig bereits e chli am zruggah isch. Au es Lächle han i probiert und isch au fasch so überecho.  Ich glaube, mit mine Aktivitäte han ich am Mami und am Papi e risigi Freud gmacht.  Mega Danke säge wett ich bi dene ville Lüt wo mir i de letschte Täg  de Duume druckt händ und fest a mich dänkt händ. Ebefalls möcht ich bim Personal im Kispi schomal für die supernetti Betreuig danke.